349 Superbia

Nota hic primo quod aliqua superbia est laudanda ut illa qua quis designatur subici vilitatibus peccatorum. Sicut refert Valerius Maximus, *De gestibus memorabilibus,* libro 8, de peregrino philosopho qui dixit se non fore peccaturum, quamuis peccatum suum dii et homines regnarent. Non quia de metu pene aut infamie, sed iusti honestique studio, Psal. [118:163]: *Iniquitatem odio habui, et abominatus sum*.

¶ Item, est alia superbia excellens in vite gradu, de qua Hieronimus in *Epistola* ad Eustochium, nolo te videre frequenter, quod contemnere debes. Quid properas sponsa Dei ad hominis conjugem. Disce in hac parte superbiam sanctam. Scire te illis esse meliorem.

¶ Item, est aliqua gloriosa, de qua Ysai. 60[:15]: *Ponam te in superbiam sæculorum*.

Item, est quedam superbia mala et illa duplex, secundum Augustinum, *Super canonica Joannis,* homilia 8, vna generalis prout includit contemptum, erectionem, et auersionem a Deo, et sic est generale vicium ad omnia vicia, Eccli. 10[:15]: *Initium omnis peccati est superbia*. Alio modo dicitur appetitus dignitatis, honoris, excellencie. Et sic est vnum de septem capitalibus viciis, sed inter omnes species eius illa est dampnabilior, secundum Augustinum, 9 *De civitate* c. 14, qua in peccatis manifestis subterfugium queritur excusationis quod vester fuisse peccatum Ade. Et secundum Augustinum 12 *De civitate* c. 7, superbia non est vicium potestatis, aut potestatem habentis, sed vicium[[1]](#endnote-1) anime peruerse amantis potestatem.

Item, secundum Augustinum, super illud Eccle. 10[:4] vicium anime peruerse amantis *potestatem.*

Item, secundum Augustinum super illud Eccli. 10[:14]: *Inicium superbie* supra est magnum peccatum quod de angelo fecit diabolum. Quia non solum Deum contempnit superbia, sed quantum potest nititur seipsum facere Deum, auferens a Deo quod sibi soli est proprium, id est, habere propriam voluntatem. Vnde Anselmus, *De similitudinibus* circa principio, superbia dicitur eo quod supra quam debeat graditur, sic facit omnis propria voluntas. Vnde Augustinus in libro, debet Deus suam voluntatem fieri, sed cum ratione, superbus uult suam voluntatem fieri cum ratione et sine ratione inherimitans illum. De quo dicitur [2] Thess. 2[:4]: *Extollitur supra omne*, id *quod* /f. 108vb/ *dicitur Deus*. Vide ergo dicit Hieronimus *Epistula* 76, quantum malum sit quod habet aduersarium, secundum illud Iac. 4[:6]: *Deus superbis resistit*. Ergo satis malum est quod omnibus inuidet superioribus, quia precellunt inferioribus, ne sibi equuntur paribus ne precellant. Et cum in omni peccato sint duo: auersio a creature et conuersio ad creaturam. Ratione primi dicitur superbia inicium omnis peccati, Eccli. 10[:14]: *Initium superbiæ hominis apostatare a Deo*. Ratione secundi dicitur cupiditas radix omnium malorum. Cupiditas quia et in ipsa superbia reperitur. Cupiditas in quantum excedit modum.

¶ Hic autem nota quod si auertere a Deo uel declinare a precepto per fragilitatem uel lenitatem, sic proprie non est superbia. Vnde *Policraticus* libro tercio, c. 3, radix malorum superbia. Arescunt rivuli, si fontis vena praeciditur.

¶ Est enim omnibus non causa cognatus, quam innatus amor sui, qui si modum excedat virgit ad culpam, secundum illud, 2 Tim. 3[:2]: *Erunt homines seipsos amantes, cupidi, elati*, etc. Infirmans per hoc quod ex amore sui oriantur cetera vicia. Vnde Augustinus, *Super Joannem*, homilia 25, si medicus curet quod per causam factum est, et non curet ipsam causam, ad tempus videtur mederi. Nam causa manente morbus repetitur. Sic cum per superbiam abundet iniquitas et ideo difficile est curare[[2]](#endnote-2) superbiam quia ex tot radicibus nascitur. Nascitur, enim, ex opum abundancia, [1] Tim. vltimo [6:17]: *Precipe divitibus non sublime sapere*. Aliquando oritur ex rerum penuria, sicut patet in vanis philosophis qui dicta sua spergebat, Eccli. 25[:4]: *Pauperem superbum* odit Dominus. Vnde Hieronimus, [*Epistola*] 120, plus est animum deposuisse, quam cultum. Difficilius arrogancia quam auro caremus. Hiis enim abiectis, interdum gloriosiis tumemus sordibus, et vendibilem paupertatem populari aure offerimus.

Item, oritur ex virtutum affluencia. Vnde Gregorius, *Moralium* 28, quid peius animam necat quam conscientia virtus. Que dum sine ratione se inflat, veritatem vacuat. Sicut patuit de Phariseo, Luc. 18[:11]. Vbi dicit Gregorius *Moralium* 19, iactando scientatem perdit quam abstinendo et erogauit, et sequitur, bona que mentem eleuant bona non sunt, quia omni auctori non militant, sed elacione.

Item, oritur superbia ex viciorum morte, sicut vermis nascitur ex cadauere. Vnde Gregorius, *Moralium* 19, Elezarus elefantem fortiter strauit, set feriens sub ipso occubuit. Hos nempe iste significat qui vicia superant, sed sub ipsis que superbiendo subiciunt. Vnde et valde mirandum est de superbia que de suo oritur contario, id est, de humilitate, et quasi de proprio interitu reuiuiscit et cum vincitur quasi vincit.

¶ Item, cum nichil diligat suum contrarium nec speciem eius superbia saltem speciem humilitatis diligit.

Item, superbia oritur ex honorum eminencia. Vnde Gregorius, *Moralium* 26, nonnumquam eo ipso quo quis ceteris, preeminet, elatione cogitationis[[3]](#endnote-3) intumescit. Et ponit exemplum, sicut sepe iter mundum et rectum pergimus, et tamen ortis iuxta viam vepribus per vestimenta retinemur. Et via non offendimus, sed juxta viam nascitur quo pungamur. Sic magna est potentia temporalis, que meritum habet apud Deum ex bona administratione regiminis. Intumescere tamen non in elatione cognicionis. Bona quidem est ordine suo potentia, sed tanta regentis indiget vita.

¶ Item, oritur superbia ex dignitatis abiectione. Vnde Hieronimus, *Epistola* 87 ad Demetriadem virginem, vestis abjectio, cibi vilitas, jeiunii lassitudo, exstinguere debent, non nutrire superbiam. Quis rem medicine vulnus faciat? Aut quae supererit spes salutis, si ipsa animae remedia sint venena. Vnde Bernardus, *Super Cantica,* homilia 15, appetere laudem de humilitate, non est virtus, subuersio virtutis. Vere enim humilis vilis uult predicari difficile est. Ergo cauere superbiam cum ipsa faciat opera similia caritati. Secundum Augustinus, *Super canonica Joannis*, homilia 8, pascit esurientem caritas, pascit et superbiam.

¶ Item, superbia nascitur ex perpetrata nequicia, secundum Gregorium, 7 *Moralium*, c. 9. Iccirco dicitur Eccli. 40[: 26]: *Facultates et virtutes exaltant cor*.

¶ Item, superbia quandoque oritur ex vesitura, ex scientia, ex pulcritudine, ex vigore, ex potestate et honore, et ex sanguinis generositate, /f. 109ra/ sed de vestitura non est superbiendum, non magis quam latro de corda qua suspenditur, Eccli. 11[:4]: *In vestitu ne glorieris*. Vnde Bernardus, inter omnia animancia pauperior nascitur homo, sed pauperior viuit. Nam de pratis et agris habet victum de ouibus indumentum, et quandoque de stercoribus vermium. Si ergo tu homo reddas singula singulis, certe nudus eris.

¶ Exemplum in Odo poeta, de coruo superbiente propter nidum suum que ornauerat ex plumis aliarum auium, sed detrahente qualibet aue quod suum erat mansit coruus nudus.

¶ Dicit tamen alius vestes non esse dignas vituperio, sed morum abusum, sicut patet in muliebris superbie se ornantibus ut sic homines alliciant ad peccatum, [1] Tim. [2:9]. Comparantur benefactis ornatis ossa mortuorum containentibus. Magna est abusio vbi ancilla, id est, caro ornatur, et domina, id est, spiritus necgligitur.

¶ Exemplum in *Vitis patrum*, quomodo vnus diabolus risit quando vidit consortem suum excussum de cauda mulieris. Abhominabile est regi quando videt signum hostis sui leuatum in castro suo.

¶ Ita est cum Christus videt signa superbie leuata in captibus filiarum suarum, et signum suum quod est crucis deiectum quod maxime debent demones repellere. Hec dicit Ambrosius horret Deus cum videt corpus mulieris a se factum tot metallis et filis obligatum. In cuius signum Judith 9[:1]: oratura pro populo, *et induens se cilicio*. Et Esth. 15[:4]: *Deposuit* vestes regias. Et Daniel [9:3]: oraturus posuit *faciem* in *sacco et cinere.* Et rex *Niniue indutus est sacco*, Jonas 3[:6]. Verumtamen si homo ornetur secundum exigenciam status sui et modum patrie sue, non est prohibitum dum per hec non eleuetur in superbia.

¶ Item, non est superbie dum de sciencia. Maxime si eam vellet abscondere ne alii sibi similes forent, Sap. 6[:24]: *Ponam in lucem scientiam et non præteribo veritatem*. Lux enim sui communicacione magis clarescit et sui[[4]](#endnote-4) <va: ~~ad hoc posuit doctos in ecclesia ut~~ :cat> absconsione minuitur. Sic est de scientia, nam ad hoc posuit doctos in ecclesia ut aliis lucerent, Luc. 11[:33]: *Nemo accendit lucernam, [et] in abscondito ponit, sed supra [candelabrum]*.

¶ Item, [Matt. 5:16]: *Sic luceat lux vestra coram [hominibus]*. Sed qualis caritas est hec, velle omnes esse fatuos nisi se solum.

¶ Item, non est superbiendum de generositate parentum. Vnde Chrisostomus, quid prodest ei, generacio praua, quem sordidant mores praui. Quid profuit Caym quod fuit filius Ade. Quid profuit Cham quod fuit filius Noe. Aurum de terra nascitur et tamen terra non est. Et fumus de igne et ignis non est. Melius est ergo ut uite glorientur parentes quam tu in illis. Vnde Bernardus, cum fex, cum limus, cum res vilissimis fimus. Vnde superbimus ad terram terra redimus.

Item, Mal. 2[:10] dicitur, Nonne *unus* est *pater* *omnium* [nostrum]? *quare ergo* contempnitis *unusquisque fratrem suum*. Non videns fecit vnum hominem de auro et alium de luto, sed omnis de eadem natura equaliter ut sententiam equalis se intelligent.

¶ Nonne de eodem genere est furfur et farina, de eadem radice seu terra, rosa et spina, sic eadem natura est parui magni, diuitis et pauperis, quamuis fortuna quodam erigat, quosdam deprimat, Sap. 6[:8]: *Pusillum et magnum ipse fecit, et æqualiter* est ei *cura* *de omnibus*. Vnde Gregorius, in *Pastorale*, omnes homines equales natura genuit, sed hominem homini.

¶ Item, qui superbit de parente hoc modo posset lutum gloriari de radio solari qui transit per eum.

Item, si parentes sunt boni, turpe est tibi si non mutaris. Si autem mali, turpe est tibi tales habere. Et ut comuniter secundum Hieronimum.

¶ De parentibus venenatis procedunt filli venenati. Exemplum bufo inueniens oua aspidis in palude fouet ea et sic generatur regulus qui et basiliscus qui quando primo videt, interimit bufonem fetorem suum, Isai. 59[:5] quod fotum fuerit ex *ovis aspidum* *erumpet in regulum*.

¶ Item, secundum Philosophum, regulus propter excessum veneni dicitur rex super serpentis. Visu et flatu interimit omnes. Vinum propinquum et etiam aues superuolentes nec aliquid in circuitu cauerne sue virescit. Ita nec in circuitu diuitum tirannorum pauper poterit reputare.

¶ Item, non est gloriandum de pulcritudine, quia Prou. 31[:30] dicitur, *Fallax gratia, et vana* /f. 109rb/ *est pulchritudo*. *Mulier timens Dominum, ipsa laudabitur*. Illud quippe est vanum quod non potest diu seruare statum suum quale decor corporis. Ideo comparatur flori decidenti qui primo virescit, deinde marcessit, tandem euanescit, Jac. 1[:11]: *Flos decidit, et decor vultus ejus deperiit*. Similiter sicut folium primo in arbore virescit, deinde in lutum cadit, tandem a bestiis conculcatur, quarto putrescit, numquam ad arborem redditurum. Sic homo virescit in iuventute, arescit in senectute, cadit in morte, concultatur in sepulcro a transentibus. Quantum ad corpus et forte a demonibus quantum ad animam. Nec unquam decor redibit, Ysai. 14[:11]: *Detracta est ad inferos superbia tua, concidit cadaver tuum; subter te sternetur tinea*, etc. Ecce quomodo flos decoris pertransiit, nam qui te viventem capucio detracto salutabant, te mortuo super nasum stabunt nec poteris remunerare, Mal. vltimo [4:3]: *Calcabitis impios, cum fuerint cinis sub planta pedum vestrorum*.

Quarto, non est superbiendum in potentia et dignitate, quia cito transit velut gloria estrue regine inter pauperculas puellas quas despicit, dummodo fuerit sub vestibus mutuatis, sed ad vesper ascente die redditis alienis nuda remanebit. Sic erit de diuitibus et potentibus in morte cum reddiderint mundo que de mundo habuerunt. Sicut figuratum est de Antiocho, 2 Mach. 9[:8] qui post nimis superbia *videbatur fluctibus maris imperare* consumptus vermibus et fetore expirauit. Et Dan. 4[:22] Nabugodonosor prenimia superbia sui ipsius obitus cum feris et bestiis deputatus est. Ideo bene dicitur in Psal. [48: 21]: *Homo, cum in honore esset, non intellexit. Comparatus est jumentis [insipientibus]*. Ita multi hodie propter euentus fortuitos contempnunt mediocres, sed caueant sibi ne eis sicut de multis. Et cornicibus quos pueri capiunt et consumunt supercilia et permittunt auolare et sic cadunt in foueas, Eccli. 11[:6]: *Multi potentes oppressi sunt valide*. Et Psal. [72:18]: *Dejecisti eos dum* elevarentur. Contra consideranda foret paupercula Christi natiuitas. Et quod post sequelam asinarum *Saul electus* est in regem, 1 Reg. 9[:2]. Et quod de custodia omnium Dauid sit electus.

¶ Item, detestanda est valde superbia eo quod impugnet Deum pro propria arma, id est, per gratias et virtutes a Deo collatas, Job 15[:25]: *Tetendit adversus Deum manum suam, et contra omnipotentem roboratus [est]*. Vbi dicit Gregorius, cum omnia vicia a Deo fugiant, sola superbia Deo se opponit.

¶ Item, superbia comparatur fumo quia sicut fumus de igne exit, nec tamen lucis beneficium tribuit. Sic superbia oritur de bono quia de natura sicut tinea de veste, vermis de fructu. Et tamen illud de quo oritur consumit.

Item, quia fumus plus ascendendo plus deficit, Psal. [36:20]: *Mox ut honorificati fuerint et* exaltauit *quemadmodum fumus deficient*.

¶ Item, comparatur vento quia ventus extinguit lucem, exsictat rorem, exsufflat puluerem, sic superbia. Iccirco cum homo sit puluis ex sua conditione, Gen. 3[:19]: *Pulvis es et in pulverem reverteris*. Magis timendum est sibi presertim si sit in alto quam si sit in basso.

Item, comparatur palee propter leuitatem, inconstantiam, et defectum valoris.

¶ Item, comparatur aranee que se euiscerat texendo telam ut capiat musca, id est, laudem humanam, Ysai. 59[:5]: *Telas araneæ texuerunt*.

Item, comparatur feretro quod tunc magis ornatur cum mortuum portat. Sic cum homines se ornant signum est quod mortui sunt per superbiam.

¶ Item, comparatur galline clamanti postquam posuit ouum, quia superbiam statim uult videri cum fecerit aliquid de genere bonorum.

Item, cum alia vicia illas tantummodo virtutes impugnent quibus ipse destruuntur utpote ira paciam, gula abstineam, libido conscientiam expugnat, set superbia contra omnes virtutes. Se erigit a Deo ut per hoc vane glorie seruiat, secundum Gregorius, 33 *Moralium* capitulo 16.

Item, superbia spiritualis plus est timenda quam corporalis, quia se extollit de bono opere, de virtute, et de victoria viciorum. Et melior est in malis factis humilis confessio quam in benefactis superbia gloriacio, [Causa] 11, quest. 3, [c. 89], *Iniustum*.

¶ Item, superbia prius est in accedendo et vltima in recedendo.

¶ Item, signa superbie solent esse clamor in locucione, amaritudo in /f. 109va/ silencio, furor in tristicia, dissolucio in hillarite, honestas in ymagine, inhonestas in actione, rancor in reprehensione. Ex quibus resultat quod superbus sit habitu superfluus, in cessu pomposus, ceruix erecta, facies vaga, truces oculi. Itaque superborum mens est semper ad irrogandum iniurias valida, ad tollerandum infirma, ad obediendum pigra, ad lacessendum ad alios importuna prompta, ad ea que facere debet, et preualet ignacia ad ea que facere non debet, nec preualet semper parata. Ad ea que sponte non appetit nulla exhortacione flectitur, ad ea que latenter desiderat querit ut cogatur. Hec notatur *Moralium* libro 34, capitulo 19.

¶ Et Hugo, *De arra anime,* libro 1.

¶ Item, Gregorius, *Moralium* 22, c. 14, multos nouimus qui nullo arguente peccatores se facentur. Sed de culpa correpti, defensionis patrocinium querunt, ne peccatores videantur. Mirabile est ergo superbie vicium ut id quis fateri de se sua sponte dignatur, hoc sibi dici ab aliis dedignatur.

¶ Item, de loquacitate superborum, dicitur *Moralium* libro [26] c. 40, hoc proprium est arrogancium, ut pauca credant que ipsi multa dixerunt. Et multa credant que ipsis pauca dicuntur. Quia perfecto sua dicere semper volunt, aliena audire non possunt.

¶ Item, quo ad opera superborum dicitur 3 *Moralium*, sunt nonnulli qui dum parua agunt, de se ipsis magna seniciunt. Sed aliorum opera etiam magna despiciunt et derident.

Item, *Moralium* 10, et plerumque de suis malis bona estimant, de alienis bonis mala sentire non cessant.

¶ Item, Eccli 19[:27] dicitur, *Amictus corporis, [et] risus dentium, et ingressus hominis, enuntiant de* eo. Precipue si hec signa sint coniuncta. Ita quidem quedam necessitatem eis non imponamus, sed signa dicamus, [Causa] 2, quest. 5, [c.18] *Non licet*. Vnde versus: Intima per mores cognosces exteriores.

Item, cum bene pugnaris, et cuncta subacta putaris, que magis infestat, vincenda superbia restat.

¶ Item, proprietas superbi est quodlibet oculos clausos ad bona propria et ad mala aliena. Set aperti sunt ad bona propria et ad mala aliena, cum tamen econtrario fieri deberet. Vnde Bernardus, *De gradibus humilitatis*, turpe est ei, qui supra ceteros se iactat, si non plus ceteris aliquid agat. Proinde non sufficit sibi communis regula. Plus enim blanditur sibi de vno ieiunio, quam ceteris prandentibus solus facit, quam si cum ceteris septem diebus ieiunaret. Ad singularia alater, ad communia piger. Vigilat in lecto, dormit in choro.

¶ Item, superbia est summe detestanda, secundum Innocentium, libro *De miseria humane conditionis*, et cunctis importabilis. Nam cum omnis fere viciosus diligit sibi similem, superbus tamen odit superbum. Et quod in se odit in alio diligit, scilicet, humilitatem, et econtra quod in se diligit in alio diligit, scilicet, humilitatem. Et peribam, Eccli. 13[:24]: *Sicut abominatio est [superbo] humilitas*, scilicet, in se, *sic execratio divitis pauper*.

Item, propria filia superbie est arrogancia qua quis se credit in omnibus esse meliorem. Laudat quod agit et quid

intendit non attendit.

¶ Cumque de omni alia re plus credit, aliis quam, sibi quam ceteris, de se solo plus credit aliis, quam sibi. Huius quidem vicii secundum Gregorium, *Moralium* 23. Et secundum Bedam in *Homilia*, quatuor sunt species quibus omnis tumore demonstratur.

Prima, cum quis credit a seipso habere bonum quod habet iuxta illud Psal. [11:5]: *Labia nostra a nobis sunt*. Sed contra hoc est illud 1 Cor. 4[:7]: *Quid habes quod non accepisti*?

¶ Et illud, *Quid gloriaris quasi non accepperis*.

Secunda species, cum credit sibi datum fore pro meritis suis, sed contra hoc est illud Eph. 2[:5]: *Gratia estis salvati*.

Tercium, cum iactat se habere quod non habet. Contra quod est illud Apo. 3[:17]: *Dicis: Quod dives sum, et nescis quia miser es*.

Quartum, quando ceteris despicies, uult videri singulariter habere quod habet. Sed contra hoc est reprobitio philosophi, Luc. 17[:25]. Vnde versus: Ex se, pro meritis, falso, plus omnibus inflant. Hic dicit Gregorius quod euidentissimum signum reproborum /f. 109vb/ est superbia, electorum vero humilitas. Vnde dixerit Esth. 14[:16]: *Tu scis*, Domine, *quod abominer signum superbiæ et gloriæ meæ*.

Item, superbus agit contra naturam et contra arte que emula est

nature.

¶ Nichil enim se extendit vltra suam orginem, sicut nec domus suum fundamentum, sed superbus ascendit vltra suam originem. Ideo necessitatem habet cadere quia non fulcitur natura. Sicut leue quando ascendit nec arte, sicut aqua quando ascendit. Ideo Jer. 50[:32]: *Cadet superbus, et corruet, et non erit qui suscitet eum*.

¶ Item, secundum Gregorium, difficile est vincere superbiam, que nascitur ex victoria viciorum. Figura ad hoc 2 Reg. 24[:10] Dauid postquam vicerat Saul per sequentem victus est superbiam quando populum numerauit.

¶ Remedium validum contra superbiam est tribulacio, Psal. [37:9]: *Afflictus et humiliatus sum nimis*. Et *Moralium* 19, et 26, tribulacio est remedium mordacissimum omnium viciorum, [Causa] 5, quest. 5, [c. 2], *Non omnis*.

Item, valet consideracio proprie infirmitatis, cum pulicibus resistere possumus.

Item, valet consideracio proprii sceleris. Vnde Augustinus, *De civitate,* libro 14, c. 13, audeo dicere, superbis esse vtile cadere in aliquod apertum flagicium. Vnde sibi displiceant, prius superbiendo sibi placuerunt, Psal. [82:17]: *Imple facies eorum ignominia, et quærent nomen tuum, Domine*. Salubrius enim Petrus sibi displicuit quando post negacionem fleuit, quam sibi placuit quando presumpsit. Sic Dauid memor proprii sceleris, 2 Reg. 16[:10] dicit de Semei maledicente eum *ut maledicat*, etc. De hoc dicit Gregorius, *Moralium* 33, homines magis erubescunt luxuriam quam superbiam. Ut rex aperto casum latens malum erubescant.

1. vicium ] ~~potestatis~~ F.128. [↑](#endnote-ref-1)
2. curare ] add. superbiam abundet iniquitas. Et ideo difficile est curare F.128. [↑](#endnote-ref-2)
3. cogitationis ] Gregory *corr*. montis F.128. [↑](#endnote-ref-3)
4. sui ] *add*. ~~ad hoc posuit doctos in ecclesia ut~~ F.128. [↑](#endnote-ref-4)